Okresná prokuratúra Trnava 
Vajanského 22, 918 67 Trnava 1 	

Sp. zn. : 2 Pv 752/14/2207	Trnava, 14.5.2015
EEČ : 2-21-87-2015

U Z N E S E N I E

Trestná vec:	obvinený XXXXX 
Prečin:	Poškodzovanie cudzích práv podľa § 375 odsek 1 písmeno a, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 06.07.2014 v čase o 19.21 h viedol ako vodič v obci XXXXX po ul. XXXXX osobné motorové vozidlo zn. XXXXX, farby tmavočervenej metalízy, EČV : XXXXX, kde bol zastavený a kontrolovaný hliadkou Obvodného oddelenia PZ Trstín v zložení práp. XXXXX a práp. XXXXX, pričom pri následnej kontrole bol vyzvaný, aby predložil doklady oprávňujúce vedenie a prevádzku motorového vozidla, načo predložil len doklad od vozidla, nakoľko svoj občiansky preukaz a vodičský preukaz si zabudol doma v Bratislave a taktiež uviedol, že sa volá XXXXX, nar. XXXXX, trv. bytom XXXXX, následne bol vyzvaný, aby sa podrobil dychovej skúške na zistenie alkoholu v dychu, pričom po prefúknutí prístroja Alcotest Dräger 7410 mu bola v čase o 19.21 h nameraná hodnota 0,69 mg/l alkoholu v dychu, čím mohol ohroziť život alebo zdravie ľudí alebo spôsobiť škodu na majetku, následne mu dňa 07.07.2014 bolo povereným príslušníkom Obvodného oddelenia PZ Trstín podľa § 206 ods. 1 Trestného poriadku vznesené obvinenie pre prečin ohrozenia pod vplyvom návykovej látky podľa § 289 ods. 1 Trestného zákona a dňa 08.07.2014 bol trestným rozkazom Okresného súdu Trnava zo dňa 08.07.2014 sp. zn. XXXXX, ktorý nadobudol právoplatnosť a vykonateľnosť dňom 08.07.2014, uznaný vinným zo spáchania vyššie uvedeného prečinu a bol mu uložený podmienečný trest odňatia slobody v trvaní štyroch mesiacov so skúšobnou dobou v trvaní jedného roka, a taktiež mu bol uložený trest zákazu činnosti viesť motorové vozidlá akéhokoľvek druhu po dobu osemnásť mesiacov, a neskôr bolo zistené, že pri cestnej kontrole, ako aj v celom trestnom konaní XXXXX uvádzal osobné údaje svojho brata XXXXX, a týmto sa vydával za osobu, ktorou nie je, čím poškodenému XXXXX spôsobil vážnu ujmu na jeho právach,

lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť

Odôvodnenie:
Dňa 02.09.2014 bolo uznesením povereného príslušníka Obvodného oddelenia PZ Trstín Okresného riaditeľstva Policajného zboru v Trnave pod sp. zn. ORP-2352/TR-TT-2014 v zmysle § 199 ods. 1 Trestného poriadku začaté trestné stíhanie pre prečin poškodzovania cudzích práv podľa § 375 ods. 1 písm. a), ods. 2 písm. b) Trestného zákona a dňa 29.09.2014 bolo uznesením povereného príslušníka pod rovnakou sp. zn. pre tento prečin vznesené obvinenie v zmysle § 206 ods. 1 Trestného poriadku XXXXX na tom skutkovom základe, ako je to uvedené vo výrokovej časti tohto uznesenia. 

	V štádiu po začatí trestného stíhania bol dňa 02.09.2014 vypočutý poškodený XXXXX, ktorý po poučení v zmysle § 211 ods. 1 Trestného poriadku uviedol, že dáva súhlas na trestné stíhanie svojho brata XXXXX. Ďalej uviedol, že skutočnosť, že jeho brat XXXXX sa za neho vydával pri zadržaní hliadkou Obvodného oddelenia Trstín, keď bol dňa 06.07.2014 v čase o 19.20 h pristihnutý pri páchaní prečinu ohrozenia pod vplyvom návykovej látky podľa § 289 ods. 1 Trestného zákona, a tiež v celom trestnom konaní, ktoré sa proti nemu viedlo v zmysle § 204 ods. 1 Trestného poriadku, kedy bola na neho dňa 08.07.2014 v zmysle § 234 ods. 1 Trestného poriadku s použitím § 204 ods. 1 Trestného poriadku podaná obžaloba a dňa 08.07.2014 vydaný trestný rozkaz sp. zn. XXXXX, ktorý nadobudol právoplatnosť rovnakého dňa. Túto informáciu sa dozvedel od XXXXX, ktorý v čase, keď bol jeho brat XXXXX pristihnutý pri páchaní horeuvedeného prečinu, sedel na mieste spolujazdca v motorovom vozidle zn. XXXXX, EČV : XXXXX. Toto sa nestalo prvýkrát, už v minulosti sa jeho brat XXXXX pri cestnej kontrole za neho vydával, ale on bol následne rozsudkom súdu oslobodený spod obžaloby. Jeho brat má fotografickú pamäť, nakoľko si pamätá všetky jeho údaje, ako aj údaje jeho rodinných príslušníkov, čo zneužil práve na to, aby sa za neho mohol vydávať. 

	Následne bolo vyššie uvedeným uznesením povereného príslušníka PZ XXXXX vznesené obvinenie pre prečin poškodzovania cudzích práv podľa § 375 ods. 1 písm. a), ods. 2 písm. b) Trestného zákona.

	Obvinený XXXXX sa pri svojom výsluchu dňa 27.02.2015 k spáchaniu uvedeného prečinu priznal v plnom rozsahu. 

	Pri svojom ďalšom výsluchu poškodený XXXXX uviedol, že jeho práva boli síce poškodené z dôvodu, že sa jeho brat XXXXX za neho vydával pri cestnej kontrole, a napokon on bol odsúdený za protiprávne konanie, ktorého sa nedopustil, avšak žiadnu škodu si voči svojmu bratovi neuplatňuje a tiež nechce, aby bol jeho brat trestne stíhaný, nakoľko ide o jeho brata, a ten už momentálne vedie riadny život, pracuje u p. Valentína v Ivanke pri Dunaji a nechce, aby mal brat problémy. Pri ďalšom výsluchu dňa 04.05.2015 poškodený XXXXX uviedol, že súhlas s trestným stíhaním svojho brata XXXXX, ktorý dal pred povereným príslušníkom Obvodného oddelenia Trstín dňa 02.09.2014 vo vzťahu pre prečin poškodzovania cudzích práv týmto berie späť, a vyhlasuje, že netrvá na trestnom stíhaní svojho brata, nechce, aby bol jeho brat trestne stíhaný.

V zmysle § 211 ods. 1 Trestného poriadku, trestné stíhanie pre trestný čin ublíženia na zdraví podľa § 157 a 158, ohrozovania pohlavnou chorobou podľa § 167, neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a 217, podvodu podľa § 221, podielnictva podľa § 231 a 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, nebezpečného prenasledovania podľa § 360a, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 

V zmysle § 130 ods. 1 Trestného poriadku, právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. Ak je obvinených viac a svedok je v uvedenom pomere len k niektorému z nich, má právo odoprieť výpoveď ohľadne iných obvinených len vtedy, keď nemožno oddeliť výpoveď, ktorá sa ich týka, od výpovede týkajúcej sa obvineného, s ktorým je svedok v tomto pomere. V zmysle odseku 2 predmetného zákonného ustanovenia je svedok oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Svedok je oprávnený odoprieť vypovedať aj vtedy, ak by výpoveďou porušil spovedné tajomstvo alebo tajomstvo informácie, ktorá mu bola zverená ústne alebo písomne pod podmienkou mlčanlivosti ako osobe poverenej pastoračnou starostlivosťou.

Podľa § 212 ods. 2 Trestného poriadku, súhlas s trestným stíhaním môže poškodený výslovným vyhlásením vziať kedykoľvek späť, a to až dovtedy, kým sa odvolací súd odoberie na záverečnú poradu.

Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

V zmysle § 9 ods. 1 písm. f) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a súhlas nebol daný alebo bol vzatý späť.

Keďže poškodený XXXXX je voči obvinenému XXXXX osobou, voči ktorej má ako svedok právo odoprieť výpoveď, nakoľko sa jedná o jeho brata, a tento vzal svoj súhlas s trestným stíhaním XXXXX pre prečin poškodzovania cudzích práv podľa § 375 ods. 1 písm. a), ods. 2 písm. b) Trestného zákona späť, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Lýdia Bartošová
prokurátorka